Buxoro shahri mezbonligida o‘tgan birinchi Xalqaro zardo‘zlik va zargarlik festivalidan fotoreportaj

21—25-may kunlari Buxoro shahrida birinchi marotaba Xalqaro zardo‘zlik va zargarlik festivali o‘tkazildi. Unda respublikaning barcha hududlaridan 288 nafar hunarmand ishtirok etdi. Festivalda xalq sayllari, dorboz va folklor jamoalari tomonidan esa turli dasturlar tashkil etildi. “Daryo” muxbiri Sevara Mirzarahimova ushbu festivalda qatnashib, fotoreportaj tayyorladi.




Festivalga 58 davlatdan yuzlab xorijiy ishtirokchilar tashrif buyurdi. Ular orasida zardo‘zlar, zargarlar bilan bir qatorda konferensiya ishtirokchilari, faxriy mehmonlar hamda xorijiy ommaviy axborot vositalarini uchratish mumkin.



Festivalda kashtalari bilan ishtirok etgan Madina Qodirova 20 yoshidan beri shu soha ichida ekanligini aytadi:
“Kelin bo‘lib tushganimda 18 yoshda edim. 20 yoshimdan boshlab qaynonamdan kashta tikishni o‘rgandim. Hozir bu ishni davom ettirayotgan uchinchi avlod vakiliman. Farzandlarimga ham yetti yoshidan boshlab o‘rgatyapman. Kashtado‘zlik mashaqqatli mehnat. Kichikroq yostiqlar uchun kashtani bir kunda tiksak, to‘rt oylab, hatto bir yillab tikiladigan kashtalarimiz ham bor.
Agar turistlar ko‘p bo‘lib, savdo yaxshi bo‘lib tursa bir oyda 20 million so‘mgacha daromad ko‘ramiz. Lekin sof daromad emas, chunki kashtachilikning chiqimi ham ko‘p”, — deydi kashtado‘z.

Kashtachi ayolning aytishicha, ular Yaponiya, AQSH, Braziliya, Italiya, Ispaniya kabi mamlakatlarga doimiy eksportni yo‘lga qo‘ygan.

Qayd etish joiz, xorijlik zargarlar 15,5 kilogramm og‘irlikdagi kumush va 6 kilogrammga teng tilla taqinchoqlari bilan festivalda ishtirok etdi.

Xalqaro zardo‘zlik va zargarlik festivali doirasida Bukhara Fashion days modalar oqshomi ham bo‘lib o‘tdi. Unda mahalliy va xorijiy dizaynerlar hamda hunarmandlar ishtirok etdi.